Folketing
2002-11-05

Jeg må indrømme, at jeg kun har hovedrysten tilovers, når jeg hører nogle af EU's landbrugsministre sige, at hvis vi fjerner eller ændrer støtten, vil det være slut med at dyrke afgrøder i marginale områder, hvor det ikke kan betale sig. Dermed er der faktisk nogle, der direkte siger, at det vil være slut med at lave noget, som rent samfundsøkonomisk ikke kan betale sig. Ja, og hvad så? Jeg synes faktisk, at det ville være et stort fremskridt, hvis det skete. Ville det være så dårligt, hvis vi begyndte at lave det, vi er gode til, og ikke lukrere på, hvad det er der giver mest i støtte? Mange eksperter har faktisk også været inde på, at såfremt man ser direkte på landbrugsstøtten, altså den direkte støtte, eksportstøtten, toldmure osv. rent samfundsøkonomisk, så er der kun er én fornuftig ting at gøre: at fjerne støtten, og i højere grad lade markedskræfterne bestemme, hvor produktionen skal foregå. Mange økonomer er enige i, at det ville udløse gigantiske velfærdsgevinster, ikke kun i verdens rige lande, men også i verdens fattigste lande.